**חנה דוֹדיוּק-קֶניג** (נולדה ב־20 ביוני 1948) היא פרופסור לכימיה. תחום התמחותה הוא חקר דבקים, פולימרים וכן יישומי ננו-טכנולוגיה ופיתוחים הקשורים לכך בתעשייה.

ביוגרפיה
--------

דודיוק נולדה ביוני 1948 למשפחת אורבך, בעיר קרקוב שבפולין הקומוניסטית. הוריה נכלאו במחנה הריכוז אושוויץ, נכללו ברשימת שינדלר וניצלו. היא נצר למשפחת גרינברג, שהשתייכה לזרם החסידות, וכן ליהודי ספרד שהיגרו לפולין לאחר תקופת האינקוויזיציה.

כעבור שנה עלתה משפחתה לישראל והתיישבה בחיפה, תוך התמודדות עם עוני ומצב כלכלי מאתגר. את שנות התיכון עשתה בבית הספר "אליאנס" בעיר. בצה"ל שירתה בלהק המודיעין של חיל האוויר.

דודיוק היא בוגרת אוניברסיטת תל אביב בכימיה (סיימה את לימודיה ב-1970). באותה פקולטה סיימה בהצטיינות ב-1973 את התואר השני שלה בכימיה אורגנית וגם את הדוקטורט בכימיה אורגנית-פיזיקלית, אותו השלימה בהצטיינות יתרה ארבע שנים אחר כך בהנחיית פרופסור אדואר קוסובר (אנ'). לאחר השלמת לימודי הדוקטורט, שימשה מרצה בפקולטה לכימיה בה למדה. לימודי פוסט-דוקטורט עשתה במכון ע״ש מקס פלאנק באוניברסיטת גטינגן.

ב-1979 החלה לעבוד ברשות לפיתוח אמצעי לחימה (רפא"ל) כמהנדסת מערכות כימיה. ב־1981 מונתה לראש קבוצת טכנולוגית דבקים והדבקות ברשות ובין השנים 1991–1997 ניהלה את המפעל לחומרים ותהליכים של רפא"ל. בכך, הייתה לאישה הראשונה שהגיעה לתפקיד בכיר מסוג זה בתעשיות הביטחוניות בישראל.

בין השנים 1991–2000 לימדה בטכניון ואז עברה ללמד במכללת שנקר.

ב־1999 הייתה מדענית־אורחת בחברת "באייר". ב־1998–2000 כיהנה דודיוק כנשיאת "האגודה הישראלית לפולימרים ופלסטיקה".

ב־2005–2006 שימשה פרופסור־אורח במכון הטכנולוגי של ניו ג'רזי. בשנות שבתון, שהתה באוניברסיטת "ברוקלין פוליטכניק" ב־1987 וב-University of Massachusetts Lowell, ב-2013.

ב־2006–2019 הייתה ראש המחלקה להנדסת פולימרים במכללת שנקר. משנת 2020 היא ראש לימודי התואר השני בהנדסת חומרים פולימרים.

משנת 2014 היא חברה בוועדה העליונה למינוי פרופסורים בתחום המדעים המדויקים וההנדסה של המועצה להשכלה גבוהה. משנת 2017 היא חברה במועצה להשכלה הגבוהה.[דרוש מקור]

במהלך השנים, פרסמה פרופסור דודיוק מעל ל־160 מאמרים. היא ערכה שני ספרים בתחום הפלסטיקה והפולימרים: "Recent Advances in Adhesion Science and Technology"‏ ו"Handbook of Thermoset Plastics", כשב־2020 היא סיימה לערוך את המהדורה הרביעית שלו.

היא חברת המערכת במגזין המדעי הבין־לאומי, "Polymers", בו התפרסמו גם כמה ממאמריה. בנוסף, היא נשאה כ-160 הרצאות בכנסים בין־לאומיים.

דודיוק אחראית לפיתוחם של כ-30 פטנטים, וביניהם, פיתוח לעצירת דימומים בחלל הפה במהלך טיפולי שיניים, חומר מונע הדבקה של קרח על משטחים שונים ודבק פוליאוריתן ננוטכנולוגי החזק פי 10 מדבקי פוליאוריתן קיימים.

### פרסים ותארים

ב־2011 קיבלה את פרס פרניק למצוינות כחברת סגל מצטיינת, במסגרת אירוע של חבר הנאמנים של בוגרי שנקר.

בשלהי 2013 הוענק לה תואר "חברת כבוד" של "האגודה הישראלית לפולימרים ופלסטיקה", על תרומתה למחקר בתחום ועל פועלה באגודה. נוסף על כך, היא חברה בחברה האמריקאית לכימיה ובחברה האמריקאית להנדסת פלסטיקה.

### חיים אישיים

בגיל 19 נישאה לעורך הדין דן דודיוק. השניים נפרדו בראשית שנות ה-90.

מאז 1995 היא נשואה לשמואל קניג, פרופסור להנדסה כימית, דיקן הפקולטה להנדסה וסגן נשיא שנקר. היא אם לשתי בנות מנישואיה הראשונים. מתגוררת בחיפה.

לקריאה נוספת
------------

* הערך "חנה דודיוק - קניג" בלקסיקון החיפאים, אישים ודמויות בחיפה, מאת ד"ר שי חורב, דוכיפת הוצאה לאור, עמ' 122, 2018, חיפה

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **חנה דודיוק** |

* פרופסור דודיוק חנה, באתר האינטרנט של שנקר - בית ספר גבוה להנדסה ולעיצוב
* אלכס דורון, פיתוח ישראלי: חלונות שלא מתלכלכים, באתר nrg‏, 5 בפברואר 2012
* אבי בליזובסקי, ‏חוקרים משנקר פיתחו דבק פוליאוריתן ננוטכנולוגי, באתר "הידען", 17 בפברואר 2013
* הדבקה ומשטחים: פרופסור חנה דודיוק, ראש המחלקה להנדסת פלסטיקה, התארחה בפודקאסט הפופולרי "עושים היסטוריה", באתר מכללת שנקר
* 27 פטנטים, קריירה ביטחונית ואישה אחת, ראיון עם חנה דודיוק באתר מוטק'ה, 18 במרץ 2018
* Slide into Hanna Dodiuk’s non-stick world, ראיון עם חנה דודיוק באתר Israel21c‏, 16 ביוני 2014 (באנגלית)
* סרטונים צילום ההרצאה ל"עושים היסטוריה", בערוץ ה-YouTube של מכללת שנקר

הערות שוליים
------------

1. 1 2  27 פטנטים, קריירה ביטחונית ואישה אחת, באתר www.motke.co.il
2. ↑  הרכב המל"ג, באתר המועצה להשכלה גבוהה
3. ↑  Handbook of Thermoset Plastics - 4th Edition, www.elsevier.com
4. ↑  Polymers, www.mdpi.com (באנגלית)
5. ↑  דרור פויר, ‏קנטטה לאמבטיה, באתר גלובס, 23 ביוני 2011
6. ↑  חוקרים משנקר פיתחו דבק פוליאוריתן ננוטכנולוגי, באתר הידען, ‏2013-02-16
7. ↑  שנקר - פרס פרניק למצויינות לשנת 2011 הוענק לראש המחלקה להנדסת פלסטיקה, פרופ' חנה דודיוק, באתר www.shenkar.ac.il
8. ↑  פרופ' חנה דודיוק משנקר הוכרזה השבוע כ"חברת כבוד" של האגודה הישראלית לפולימרים ופלסטיקה, באתר "The Pulse"‏, 12 דצמבר 2013
9. ↑  שנקר - פרופ' קניג שמואל, באתר www.shenkar.ac.il

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007310215905171
* BIBSYS: 14012179
* GND: 1228106355
* ISNI: 0000 0004 0296 8875
* LCCN: no2014068553
* NKC: utb2015855691
* SUDOC: 250921871
* VIAF: 2577161030920023920001
* WorldCat: viaf-2577161030920023920001

 |